Ritzaus Bureau ”glemte” at skille de vestlige ad fra de ikkevestlige.

Det er ikke fake news, men det er grov manipulation fra Ritzaus side, når de sender en artikel ud, som derefter trykkes i en lang række danske medier. Hos dr.dk kom overskriften til at lyde således:

»Udgifterne til indvandring er faldet med 5 mia.«

Begejstringen ville ingen ende tage i selve artiklen, hvor finansminister Kristian Jensen er citeret for følgende:

»Det er et meget markant skifte, fortæller finansminister Kristian Jensen (V) til avisen og uddyber: Det, der er positivt, og det, der er nyt, er, at det går den rigtige vej. Vi har fået knækket kurven på udgifterne i forhold til ikkevestlig indvandring, og vi kan se, at vestlig indvandring giver et ekstra plus.«

Ja, der er lige den der med den vestlige indvandring. Vi må vist fluks se på Finansministeriets dugfriske rapport, der lå til grund for Ritzaus og Kristian Jensens jubel. På side tre i rapporten står der, at vestlige indvandrere og efterkommere i 2015 gav et overskud på 3 mia., mens dette tal i 2016 (det nyeste tal) var steget til 5 mia., selvfølgelig som følge af den økonomiske højkonjunktur.

Hvordan er det så gået med de ikkevestlige indvandrere og efterkommere fra 2015 og til 2016? Såmænd fra et underskud på 37 mia. i 2015 til et underskud på 35 mia. i 2016.

Keine Hexerei, nur Behändigkeit. Ved at sammenblande grupperne af vestlige og ikkevestlige får Ritzau forplumret den reelle udgift til de ikkevestlige, og man kan ikke se, at de kun – under en kraftig højkonjunktur – har sænket udgiften med sølle 2 mia., fra 37 til 35 mia.

Er der for øvrigt nogen, der kan huske, hvad der sidst skete, da højkonjunktur gik til lavkonjunktur under finanskrisen? Det kan jeg godt. De ikkevestliges beskæftigelsesfrekvens faldt i årene 2008 og til 2013 fra 54,6 pct. til 47,7 pct., et fald på hele 6,9 procentpoint. Danskernes beskæftigelsesfrekvens faldt kun med 4,1 procentpoint, fra 77,9 til 73,8 pct.

Selv fra et meget lavt udgangspunkt i 2008 sammenlignet med danskernes faldt de ikkevestliges beskæftigelsesfrekvens altså mere i antal hele pct., også kaldet procentpoint.

Der er forresten intet i Finansministeriets rapport, der giver anledning til optimisme på længere sigt. Se f.eks. figurerne 1.3 og 1.5 (side 8 og 10) om nettobidrag til de offentlige finanser og fordeling af nettobidrag på tværs af herkomstgrupper. I snit er det danskerne, der betaler gildet, og de ikkevestlige indvandrere og efterkommere, der trækker penge ud af systemet.

Ritzaus Bureau har reelt begået grov manipulation ved at få det til at se ud, som om fortalerne for indvandring lige pludselig er ved at få ret på det økonomiske område. Det er de mildest talt ikke, som rapporten viser. Finansminister Kristian Jensen deltager i øvrigt lystigt i manipulationen.

Det er som sædvanlig op ad bakke for de af os, der med fakta i hånd kan dokumentere den ikkevestlige indvandrings ødelæggende virkninger for den danske økonomi.

Men hellere køre op ad bakke end manipulere med sandheden.